He pārongo mō te tū hei kaitono

I mua i tō tū i tētehi pōtitanga, me mātua ako koe i ngā ture e pā ana ki ngā tautapanga kaitono, ki te whai pōti, ki ngā whakatairanga, ki ngā whakapaunga pūtea, ki te rahi o te whakapaunga pūtea ka whakaaetia, me ngā koha.

Anei tētehi whakarāpopototanga o ngā āhuatanga hei ako māu mehemea e hiahia ana koe ki te tū i tētehi pōtitanga.

He ōrite ēnei waeture mō ngā tāngata katoa e hiahia ana ki te tū, ahakoa ka tono pūtea rānei koe i te Pūtea Whakatapoko Kōwhiringa (Te Tomokanga), ahakoa kāhore rānei. He motuhake ngā tukanga o Te Tomokanga i ngā tukanga e whakatakotoria ana i tēnei tuhinga. Kia mōhio ai koe ki ngā tukanga o Te Tomokanga, tirohia: elections.nz/getting-involved/election-access-fund/.

Mehemea e hiahia ana koe ki ētehi pārongo nō mō ngā rā, mō ngā ture me ngā tukanga, ka tukuna atu e mātou aua pārongo ki a koe, i te mea ka rerekē pea i ia pōtitanga.

He kupu hira

**Pōti tōmua:** Ka āhei te kaipōti ki te tuku i tāna pōti i te wā pōti tōmua kua whakatauhia e Te Kaitiaki Take Kōwhiri (arā, 12 rā i te tau 2023) i mua i te rā pōtitanga.

**Korahi whakapaunga pūtea ā-whakatairanga:** Ko te korahi (arā, ko te tepenga) o te pūtea e whakaaetia ana kia whakapaua e te kaitono, e te rōpū tōrangapū rānei ki ngā whakatairanga pōtitanga ka whakaputaina i te wā kua whakaturehia.

**Pōtitanga pāerotanga:** Ka tū tētehi pōtitanga pāerotanga mehemea ka wehe tētehi mema Pāremata i tōna nohoanga i mua i tētehi pōtitanga ā-motu, me te aha, ka pōtihia e tōna takiwā (rohe pōti) te tangata hei tōna nohoanga.

**Rā pōtitanga:** (Rā pōti) Koia te rā whakamutunga o te wā pōti e pōtihia ai tētehi mema o ia takiwā ki te Pāremata, e pōtihia ai hoki tētehi rōpū, tētehi huinga rōpū rānei kia tū hei kāwanatanga. Ka āhei ngā kaipōti ki te tuku pōti i te 9 karaka i te ata ki te 7 karaka i te pō. Kāhore e āhei koe ki te whai pōti i te rā pōti tonu.

**Rohe pōti:** Kua whakaroherohengia a Aotearoa ki ngā takiwā pōti e kīia ana he rohe pōti. Ka āhei ngā kaipōti uri Māori ki te kōwhiri i tētehi rārangi pōti – i te rārangi ā-motu, i te rārangi Māori rānei. Ko ngā kaipōti o te rārangi Māori ka pōti i roto i ngā rohe pōti Māori. I te wā o te pōtitanga ā-motu, o tētehi pōtitanga pāerotanga rānei, ka kōwhiri ngā kaipōti i tētehi kaitono hei māngai mō tō rātou rohe pōti i roto Pāremata. Ko te kaitono he nui katoa ngā pōti ka riro i a ia ka tū hei mema Pāremata ā-rohe.

**Tautapanga:** Ko te tukanga ōkawa e tukuna ai ngā kaitono kia puta ai ō rātou ingoa ki te puka pōti, ki tētehi rārangi rōpū tōrangapū rānei.

**Rā tautapanga:** Ko te rā whakamutunga ka whakaaetia e Te Kaitiaki Take Kōwhiri ngā tono tautapanga kaitono takitahi (hei te poupoutanga o te rā) – tōna kotahi marama i mua i te rā pōti. Ko te wā kati mō ngā tautapanga tōpū me ngā rārangi ā-rōpū, ko te poupoutanga o te rā i mua i te rā tautapanga.

**Puka tautapanga:** Koia nei te puka ka whakakīia e koutou ko ō kaitautapanga mehemea he tautapanga kaitono takitahi. Ka āhei koe ki te tikiake i tēnei puka i elections.nz. Mehemea he kaitono koe i roto i tētehi tautapanga tōpū nā tō rōpū tōrangapū, kāhore koe e mate ki te whakakī i tēnei puka, me whakakī kē koe i tētehi puka whakaaetanga mō te tautapanga. Ka tukuna e te Te Kaitiaki Take Kōwhiri ngā puka whakaaetanga ki ngā rōpū tōrangapū, ā, ka hoatu e aua rōpū tōrangapū ki a koe.

**Rōpū tōrangapū kua rēhitatia:** He rōpū kua rēhitatia e Te Kaitiaki Take Kōwhiri kia āhei ai te rōpū ki te tono mō ngā pōti ā-rōpū. E ūhia katoa ana ēnei rōpū i ngā waeture mō ngā whakapaunga pūtea, mō ngā koha me ngā pūtea taurewa.

**Kaiwhakahaere Pōti: (ko te ingoa ā-mahi ko te Kaiwhakahaere ā-Rohe Pōti)** Ko te tangata nōna te mana ki te whakahaere i te pōtitanga i tētehi rohe pōti.

**Kaititiro:** Te tangata e tirotiro ana i te āhua o te whakahaere i te pōtitanga, hei kanohi mō ngā kaitono me ngā rōpū.

Ko te māraurautanga o ngā kaitono

E rua ngā ara e tū ai ngā kaitono i ngā pōtitanga ā-motu:

* ko ngā kaitono ā-rohe pōti ka tū hei mema Pāremata (MP) i runga i tā rātou whiwhi i ngā pōti ā-rohe;
* ko ngā kaitono ā-rārangi ka noho ki ngā rārangi a ngā rōpū tōrangapū kua rēhitatia, ā, ka tū hei MP i tā te rōpū whiwhi i ngā pōti ā-rōpū.

Ka āhei koe ki te tū hei kaitono ā-rohe pōti, hei kaitono ā-rārangi rānei. Ka āhei rānei ki te tū i runga i ēnei tikanga e rua i te wā kotahi.

I ngā pōtitanga pāerotanga, kotahi anake te ara – me tū te tangata hei kaitono ā-rohe pōti. Kāhore he tukanga kaitono ā-rārangi i ngā pōtitanga pāerotanga.

Kia āhei ai koe ki te tū hei kaitono i tētehi pōtitanga pāremata, me oti i a koe tō rēhita ki te pōti, me kirirarau koe nō Aotearoa, ā, me 18 tau, nui ake rānei tō pāheke i te rā tautapanga.

Mehemea i whānau koe i tāwāhi, ka tonoa koe ki te āpiti i ētehi taunakitanga ki tō puka tautapanga hei tohu i tō tū hei kirirarau nō Aotearoa.

I ngā pōtitanga ā-motu, e āhei ana koe ki te whakataetae i roto i tētehi rohe pōti me te noho ki te rārangi ā-rōpū i taua pōtitanga tonu. Engari, i ia pōtitanga, me whakataetae koe i roto i te rohe pōti kotahi anake, ā, me noho koe i te rārangi ā-rōpū kotahi anake.

# **Ko te tukanga tautapa i ngā pōtitanga ā-motu me ngā pōtitanga pāerotanga**

Ka āhei ngā kaipōti me ngā rōpū tōrangapū ki te tautapa i ngā kaitono hei whakataetae i ngā pōtitanga. Ko te tautapanga te tukanga e whakaingoa ōkawa ai rātou i ngā kaitono kia kitea ai ō rātou ingoa ki te puka pōti, ki tētehi rārangi ā-rōpū rānei.

E rua ngā huarahi tautapanga kia tū koe hei kaitono ā-rohe. Ko tētehi te ara hei whai mā ngā kaitono takitahi ā-rohe pōti, ā, ko tētehi te ara tautapanga tōpū ka whāia pea e tō rōpū tōrangapū, mehemea he mema koe nō tētehi rōpū tōrangapū kua rēhitatia.

He kōrero mō ēnei tukanga e rua kei raro iho nei. He ōrite ēnei tukanga mō ngā tāngata katoa, ahakoa ka tono pūtea rānei koe i Te Tomokanga, ahakoa kāhore rānei. Kia mōhio ai koe ki ngā tukanga o Te Tomokanga, tirohia: elections.nz/getting-involved/election-access-fund/.

I ngā pōtitanga pāerotanga, ka whāia te tukanga tautapanga takitahi e te katoa.

# **Ko ngā tautapanga takitahi mō ngā kaitono ā-rohe pōti**

Ka tukuna ngā tautapanga takitahi mō:

* ngā kaitono tūhāhā;
* ngā kaitono o roto i ngā rōpū tōrangapū kāhore i te rēhitatia;
* ngā kaitono o roto i ngā rōpū tōrangapū kāhore i te rēhitatia, ā, kāhore i te tuku i tētehi tautapanga tōpū.

Me tautapa te kaitono e ētehi kaipōti tokorua kua rēhitatia i te rohenga pōti e whakataetaehia ana. Kāhore e āhei koe ki te tautapa i a koe anō.

Me whakakī ō kaitautapa i te wāhanga ki a rāua i tō puka tautapanga

takitahi, ka īmēra ai koe i te puka ki nominations@elections.govt.nz, me te āpiti atu i ngā pārongo tautoko e tika ana.

Ka āhei koe ki te tuku i ō pātai mō tēnei tukanga ki te rōpū o Te Tomokanga, ā, he pārongo nō kei te Pukapuka Aratohu Pōti Nui 2023 - Kaitono.

# **Ko ngā wā kati i ngā tautapanga mō ngā kaitono takitahi**

Ka tuwhera ngā tautapanga kaitono takitahi e toru wiki pea i mua i te rā tautapanga. Ka tū te rā tautapanga e whitu wiki pea i mua i te rā pōti.

Ko te wā kati i ngā tautapanga takitahi o ngā kaitono ā-rohe pōti ko te poupoutanga o te rā tautapanga.

Me wawe te tuku mai i tō tautapanga kia taea ai e mātou te tirotiro, e pai ai tā mātou whakaae.

Me utu koe i te $300 hei moni tāpui i te wā o tō tautapanga takitahi. Ka āhei koe ki te tuku ā-ipurangi mai i taua utu hei utu taurewa tōtika, ā, ka āhei ki te utu ā-ukauka mai, mehemea kāhore e taea e koe te utu ā-ipurangi.

# **Ko ngā tautapanga tōpū ka tukuna e ngā rōpū tōrangapū kua rēhitatia hei tautapa i ngā kaitono ā-rohe pōti**

Ka āhei anake ngā rōpū tōrangapū kua rēhitatia ki te tuku tautapanga tōpū mō ngā kaitono ā-rohe pōti.

I taua tukanga tautapanga tōpū, ka tuku te hēkeretari o te rōpū i tētehi rārangi tautapanga tōpū ki Te Kaitiaki Take Kōwhiri hei tautapa i ngā kaitono ā-rohe pōti katoa e whakakanohi ana i te rōpū i roto i tētehi pōtitanga ā-motu.

Ka tukuna e te hēkeretari o tō rōpū tētehi puka hei waitohu māu e tohu ai koe i tō whakaae ki te tū hei kaitono ā-rohe pōti. Ka āpiti atu te hēkeretari o tō rōpū i tō puka whakaae ki te tautapanga tōpū.

Me utu te hēkeretari o tō rōpū i te $300 hei moni tāpui mō ia kaitono o te rārangi.

# **Ko te tū hei kaitono ā-rārangi**

Ka āhei anake ngā rōpū tōrangapū kua rēhitatia ki te whakarite kaitono ā-rārangi, ki te whakataetae rānei mō ngā pōti rōpū.

Mehemea he kaitono ā-rārangi koe, ka whakauru te hēkeretari o tō rōpū i ō taipitopito kōrero ki te rārangi ā-rōpū.

Ka tukuna e te hēkeretari o tō rōpū tētehi puka hei waitohu māu e tohu ai koe i tō whakaae ki te tū hei kaitono ā-rārangi. Ka āpitihia ki te rārangi ā-rōpū tō puka whakaae e te hēkeretari o tō rōpū.

# **Ko ngā wā kati mō ngā tautapanga tōpū ka tukuna e ngā rōpū tōrangapū kua rēhitatia hei tautapa i ngā kaitono ā-rohe pōti**

Ka tuwhera ngā tautapanga tōpū e whā wiki i mua i te rā tautapanga. Tōnā rua marama tēnei i mua i te rā pōti.

Mehemea he kaitono koe nō tētehi rōpū tōrangapū kua rēhitatia, ka whakahaerehia tō tautapanga e te hekeretari o tō rōpū – me whakawhiti kōrero kōrua ko tō hēkeretari rōpū.

Ko te wā kati i ngā tautapanga tōpū i ngā kaitono ā-rohe pōti me ngā rārangi ā-rōpū ko te poupoutanga o te rā i mua i te rā tautapanga.

Ka whakaūngia ngā rā matua mō ēnei tukanga tautapanga ā te whakapuakitanga o te rā pōti.

# **He pārongo nō mō te tū hei kaitono mō te pōtitanga ā-motu, mō te pōtitanga pāerotanga rānei**

### **Ko te āhua o tō ingoa i te puka pōti**

Ka āhei koe ki te kōwhiri i tētehi o ēnei ingoa kia tāngia ki te puka pōti:

* ko te ingoa kei tō tiwhikete whānau;
* ko te ingoa i tapaina ki a koe i tō whakataunga taurima;
* ko te ingoa kua mana i te tukanga ōkawa o te puka panoni ingoa;
* ko te ingoa kua mōhiotia whānuitia ai koe i ngā marama 12 kua hipa.

Kāhore e whakaaetia ngā taitara, ngā ingoa whakahōnore rānei i te puka pōti. Hei tauira, kāhore e tāngia tō ingoa ki te Tākuta, ki te Ms, ki te Mr, ki te aha atu rānei.

# **E āhei ana koe ki te whakataetae i ngā rohe pōti katoa**

Ka āhei koe ki te whakataetae i roto i tētehi rohe pōti, ahakoa kāhore pea koe i te rēhitatia i taua rohe pōti. Ka āhei koe ki te whakataetae i roto i te rohe pōti Māori, i te rohe pōti ā-motu rānei, ahakoa tō iwi, ahakoa tō ahurea.

# **Ko te raupapa o te puka pōti**

Ka whakaraupapahia ā-arapū, otirā ā-ingoa whānau, ngā ingoa kaitono pōtitanga ki te taha matau o te puka pōti. Mehemea e whakakanohi ana koe i tētehi rōpū tōrangapū, ka tāngia te ingoa o te rōpū ki raro i tō ingoa. Mehemea he rōpū tōrangapū kua rēhitatia, ā, he moko rēhita tōna, ka tāngia taua moko ki te taha matau o tō ingoa.

Mehemea kei te whakataetae tō rōpū i ngā pōti ā-rōpū, ka tāngia e mātou te ingoa o tō rōpū ki te wāhi e tauaro ana ki tō ingoa, ki te taha mauī o te puka pōti.

Mehemea he kaitono tūhāhā koe, ka waiho taua wāhi kia wātea, arā, te wāhi mō te pōti ā-rōpū e tauaro ana i tō ingoa.

# **Ā muri i tō tautapanga**

Ā muri i tā mātou tirotiro i ngā tautapanga me ngā rārangi ā-rōpū, ka whakairia e mātou ngā ingoa o ngā kaitono katoa ki tā mātou paetukutuku: [www.vote.nz](http://www.vote.nz/)

Kāhore mātou e whāki i ngā taipitopito whaiaro, i ngā kaupapa here, i ngā nama waea, i ngā wāhi īmēra rānei.

He rite tonu tā te hunga pāpāho tono mai mō ngā taipitopito whakapā a ngā kaitono, hei tauira, mō ā rātou nama waea me ā rātou wāhi īmēra. Tonoa mai ai hoki e ētehi atu tāngata ngā taipitopito whakapā a ngā kaitono kia whakatutukingia ai ngā kaupapa kaitono, hei tauira, kia whakaritea ai ngā pō tūtaki kaitono. Ka tukuna atu e mātou ngā nama waea me ngā wāhi īmēra a ngā kaitono ina tonoa hei whakatutuki i ngā take e hāngai ana ki tō tū hei kaitono, māna, kua kī mai koe kia kaua e tukuna atu.

# **Ka āhei koe ki te kopou i ētehi kaititiro**

Mehemea he kaitono ā-rohe pōti koe, ka āhei koe ki te kopou i ētehi kaititiro. Ka āta aro ngā kaititiro ki te āhua o te whakahaere i te pōtitanga, ā, oti noa te tukanga pōti.

He puka kaititiro tā mātou e kōrero ana i ngā waeture katoa hei whai mā te kaititiro.

Ka kitea e koe tēnei kōrero me ētēhi rauemi nō ki konei: elections.nz/guidance-and-rules/for-candidates

# **Te whakatairanga me te whai pōti**

Mehemea he kaitono ā-rohe pōti koe, ka āhei koe ki te whakatairanga, ki te whai pōti hoki e akiakina ai i te tangata ki te pōti i a koe. Hei te kātū pāpāho me ngā tūāhuatanga o te tangata mōna te whakatairanga ngā ture e hāngai ana. He whakamāramatanga nō mō ngā waeture kei roto i te Pukapuka Aratohu Pōti Nui 2023 – Kaitono, ā, ka āhei koe ki te whakapā mai ki Te Kaitiaki Take Kōwhiri.

Ina tū koe hei kaitono, me kaua e nui ake ō whakapaunga pūtea i te korahi whakapaunga pūtea ā-whakatairanga, ā, me whakarārangi koe i ngā whakapaunga pūtea me ngā koha ki roto i tētehi pūrongo, ka tuku mai ai i taua pūrongo ki a mātou ā muri i te pōtitanga.

He maha ngā tūāhuatanga ehara kē i te whakapaunga pūtea ā-whakatairanga – hei tauira, ko te utu i ngā haerenga, ko te utu rānei i ngā wāhi hui. Ka mutu, kāhore e kīia he whakapaunga pūtea ā-whakatairanga rānei, he whakapaunga pūtea ā-pōtitanga rānei ngā nama ka utua e Te Tomokanga.

# **He aha te whakatairanga ā-pōtitanga?**

Ko te whakatairanga ā-pōtitanga he whakatairanga ka kīia e te tangata whai whakaaro noa ka whakatenatena, ka whakaawe rānei i ngā kaipōti ki te pōti, ki te kore rānei e pōti i tētehi:

* kaitono;
* rōpū tōrangapū;
* kātū kaitono, kātū rōpū tōrangapū rānei e whakaahuatia ana e ngā kōrero o roto i te whakatairanga e pā ana ki ōna whakaaro, ki ngā whakaaro kāhore rānei i a ia, kāhore rānei i taua rōpū.

E kīia ana ngā whakatairanga ā-pōtitanga e hāngai ana ki ngā kaitono ā-rohe pōti he whakatairanga kaitono, ā, e kiia ana ngā whakatairanga ā-pōtitanga e hāngai ana ki ngā rōpū tōrangapū he whakatairanga rōpū.

Ka kīia tonutia he whakatairanga ā-pōtitanga, ahakoa tōtika rānei, ahakoa takaāwhio rānei te whakatenatena, te whakaawe a taua whakatairanga. Ahakoa te kātū pāpāho, ahakoa koreutu pea, ahakoa kāhore pea e āta whakaingoa ana i tētehi kaitono, i tētehi rōpū rānei, he whakatairanga ā-pōtitanga. Ka pā atu ngā waeture me ngā korahi whakapaunga pūtea ki ngā whakatairanga kua whakaputaina rānei, kua hāpaia rānei kia kitea e ētehi atu.

Mehemea he kaitono ā-rārangi koe, ā, ehara koe i te kaitono ā-rohe pōti, ka kīia āu whakatairanga ā-pōtitanga he whakapaunga a tō rōpū, ā, me whakamana e te hēkeretari o tō rōpū. Whakapā atu ki te hēkeretari o tō rōpū e whiwhi ai koe i ētehi pārongo nō.

# **Tauākī kaiwhakatairanga**

Me whai wāhi tētehi tauākī kaiwhakatairanga ki ō whakatairanga ā-pōtitanga katoa, tae noa ki ngā whakatairanga ka whakaputaina e koe i mua i te wā kua whakaturehia. Me whakaatu te tauākī kaiwhakatairanga i te ingoa me te wāhi noho o te tangata e whakatairanga ana i te whakatairanga.

 Me māmā te kite, te rongo hoki i ngā tauākī whakatairanga. Me mārama te kitea o te tauākī kaiwhakatairanga i roto i ō whakatairanga.

Me pēnei pea ngā kupu o ō tauākī kaiwhakatairanga:

* He mea whakatairanga, whakamana rānei e [tō ingoa],
* Me tuhi i te katoa o tō wāhi noho ā-tiriti.

# **Te whakapau moni**

Mehemea he kaitono ā-rohe pōti koe, he korahi (arā, he tepenga) tō ō whakapaunga pūtea mō ngā whakatairanga ā-pōtitanga ka whakaputaina i te wā kua whakaturehia. Mā te rā o te pōtitanga e tohu te wā ka whakaturehia, heoi, i te nuinga o te wā, kei te takiwā o te 3 marama i mua i te rā pōtitanga.

Ka whakaputaina e mātou te korahi whakapaunga ina mōhiotia te rā pōti.

Ko ngā whakapaunga ko te utu o te waihanga, o te whakarite me te whakaputa i ngā whakatairanga pōtitangatanga. Ka ūhia e tēnei te utu o ngā rauemi hei waihanga i ngā whakatairanga ka whakaputaina.

Ko ngā whakapaunga ko te utu o te waihanga i ngā whakatairanga pōtitangatanga, me te utu o ngā rauemi hei waihanga i aua whakatairanga. Ko ngā whakatairanga ka whakaputaina i te wā kua whakaturehia ka utaina ki tō korahi whakapaunga pūtea.

Mehemea ka whakatairangatia koe hei kaitono e tētēhi kua whakamanahia e koe, ka utaina hoki tēnei utu ki tō korahi whakapaunga pūtea ā-kaitono.

Ki te whakakanohi koe i tētehi rōpū tōrangapū kua rēhitatia, me rite tonu tō whakawhiti kōrero ki te hēkeretari o tō rōpū, e pai ai te taha ki ngā whakatairanga. Mehemea e hāngai ana tētehi whakatairanga ā-pōtitanga ki tō rōpū tōrangapū, kaua ki a koe anake, me wāwāhi te utu ki te korahi whakapaunga ā-rōpū me te korahi whakapaunga ā-kaitono.

I a koe e whakautu ana i ō whakatairanga, me whakarārangi koe i ō whakapaunga pūtea i aua whakatairanga.

Ā muri i te pōtitanga, me tuku pūrongo mai koe ki a mātou mō āu whakapaunga pūtea ā-kaitono. Me pupuru koe i ngā puka nama me ngā rihīti o ngā whakapaunga pūtea ā-pōtitanga katoa e $50, nui ake rānei i te $50, mō te 3 tau i muri i tō tuku mai i tō pūrongo whakapaunga pūtea ki a mātou.

# **Ngā koha me ngā pūtea taurewa**

Ko ngā koha he pūtea, he rawa, he ratonga ka tukuna koreutu rānei ki a koe, ka iti iho rānei i te wāriu mākete, hei whakamahi māu i roto i tō whai pōti.

Mehemea ka tukuna hei koha mā tō rōpū tōrangapū, me tuku atu e koe ki te hēkeretari o tō rōpū. Mehemea he kaitono ā-rārangi koe, mā te rōpū ngā koha katoa ka whakawhiwhia ki a koe, ā, me tuku atu e koe ki te hēkeretari o te rōpū.

Ina whakawhiwhia koe ki te koha, me tino mōhio koe, māu rānei, mā tō rōpū rānei te koha? Ki te kore koe e mārama, me pātai atu ki te kaituku koha. He mea nui tēnei mehemea i tukuna te koha mā tētehi komiti rōpū ā-rohe poti, mā tētehi rōpū kē rānei (ka kīia ēnei momo rōpū he 'aratuku').

Mehemea ka utua, ka takohatia rānei e tētehi he momo mea ka kīia i te nuinga o te wā he whakapaunga pūtea ā-pōtitanga, ka tatauria ērā ki tō korahi whakapaunga pūtea, ā, ka kīia hoki he koha.

I a koe e whiwhi ana i ngā koha, purutia ēnei taipitopito:

* Te ingoa me te wāhi noho o te kaituku.
* Te nui i whiwhi ai koe.
* Te rā i whiwhi ai koe i te koha.
* Mehemea he tangata e noho ana ki tāwāhi.

Ā muri i te pōtitanga, me kōrero mai koe i ngā koha katoa, me ngā tukutanga ki aua koha, i nui ake i te $1,500 (hui katoa te tāke hokohoko) ki a mātou i roto i tō pūrongo mō ngā whakapaunga pūtea, ngā koha me ngā pūtea taurewa. Me whai wāhi hoki ki roto i tēnā pūrongo ngā rārangi koha ka tukuna e te tangata kotahi, mehemea i nui ake te tapeke i te $1,500. Ka mutu, me whai wāhi aua tukunga ki roto i tō pūrongo mehemea he nui ake i te $50 ngā tukutanga ki ngā koha, ā, i tukuna e tētehi tangata nō tāwāhi.

Me whai koe kia purutia ngā taipitopito o ngā koha katoa e whiwhi nā koe, ahakoa he iti iho pea i te $1,500.

Nā runga i te pāhitanga o te Ture Whakahoungia Pōtitanga (2022), me tuku pūrongo anō hoki ngā kaitono katoa mō ngā pūtea taurewa, nō te Hānuere 1, 2023. Mā mātou koe e arataki.

He whakamāramatanga nō e pā ana ki ēnei waeture i roto i te Pukapuka Aratohu Pōti Nui 2023 - Kaitono, ā, ka āhei koe ki te whakapā mai ki Te Kaitiaki Take Kōwhiri.

# **Ngā mahi takahi ture**

He hāmene pea te otinga atu mehemea ka takahia ngā ture kua kōrerotia i runga ake nei. Ka mutu, he takahanga ture te whakaaweawe i ngā kaipōti:

* i tētehi wāhi pōti tōmua,
* i te 10 mita i te wāhi pōti tōmua,
* i ngā wāhi katoa rānei i te rā pōtitanga.

E ūhia ana e tēnei ngā whakatairanga, ngā tauākī tūmatanui, ngā tira haere, ngā kauhau, ā, tae atu ki te whakaatu i ngā ingoa kaitono me ngā ingoa rōpū tōrangapū, i ngā tohu, i ngā pepeha, i ngā moko rānei. Tirohia te Pukapuka Aratohu Pōti Nui 2023 - Kaitono e kitea ai he pārongo nō.

I mua i te rā pōtitanga, whakakorengia ngā whakatairanga ā-pōtitanga katoa ka kitea i ngā wāhi tūmatanui.

Ka āhei koe ki te mau tohu rōpū, rīpene rānei ki tō uma ahakoa te wā, tae atu ki te rā pōti tonu, ā, tae atu ki te wā tonu e pōti ana koe.

# Ētehi pārongo nō

E kitea ai he pārongo nō mō te tū hei kaitono, toro atu ki: elections.nz/guidance-and-rules/for-candidates/

Ka āhei hoki koe ki te waea atu ki 0800 36 76 56, ki te īmēra rānei ki enquires@elections.govt.nz

E kitea ai he pārongo nō mō Te Tomokanga, haere ki: elections.nz/getting-involved/election-access-fund/

Mehemea e hiahia ana koe ki te tono ki Te Tomokanga, kei te hiahia rānei koe ki ētehi pārongo nō, īmēra ki electionaccessfund@elections.govt.nz

Waea atu rānei ki 0800 36 76 56.